Dirk Havenga is die nuwe sang- en musiekonderwyser op die dorp. Hy het 'n terugslag as musikant beleef in die stad, en probeer nou sy heil vind op die platteland. Hy is metodies, passievol oor musiek en kruip weg agter 'n gordyn van sarkasme en harde werk. Mariette Labuschagne werk in 'n boekwinkel op dieselfde dorp. Sy droom haar hele lewe lank van 'n loopbaan op die verhoog. Al wat sy wil doen is sing en "perform". Sy is spontaan, lewenslustig, altyd gereed met 'n grappie of 'n storie en sy is altyd opgerymd. Mariette is reg vir haar eerste sangles. Is Dirk?
Hierdie kombinasie kan of 'n resep vir 'n ramp wees of dalk net wat hulle albei nodig het? Germandt Geldenhuys (beter bekend as Louis Koster in die gewilde kykNet sepie Binnelanders) en Je-ani Swiegelaar (beter bekend as Sr Naorni Ferreira in Binnelanders) maak vir die eerste keer saam hulle verskyning op die verhoog in hierdie bittersoet komedie. Die produksie beloof om iets te wees wat die gehoor se ore, lagspiere, traankliere en harte sal aanraak. Kom wees deel van hierdie unieke teater-ervaring waar storie, musiek, stemme en drome saamgeweef word en kom vind uit hoe belangrik dit is om jou eie stem te vind in 'n wêreld wat jou soms wil stil maak.
2020-03-24 - R 155 per ticket